b'\n_START_ARTICLE_\nTampereen Sanomat\n_START_PARAGRAPH_\nTampereen Sanomat oli vuosina 1866\xe2\x80\x931900 sek\xc3\xa4 1905\xe2\x80\x931939 Tampereella ilmestynyt sanomalehti. Puoluepoliittisesti lehti seisoi 1900-luvun alussa nuorsuomalaisen puolueen ja my\xc3\xb6hemmin 1920- ja 1930-luvuilla Kansallisen Edistyspuolueen takana.\n_START_SECTION_\nHistoria\n_START_PARAGRAPH_\nLehti aloitti ilmestymisens\xc3\xa4 Tampereen ensimm\xc3\xa4isen\xc3\xa4 sanomalehten\xc3\xa4 3. tammikuuta 1866 nimell\xc3\xa4 Sanomia Tampereelta. Lehden nimi muutetiin kuitenkin Tampereen Sanomiksi saman vuoden hein\xc3\xa4kuun alussa. Lehden perustaja oli tamperelainen kirjakauppias Emil Hagelberg joka toimi my\xc3\xb6s lehden vastaavana toimittajana aina 1880-luvun alkuun saakka. _NEWLINE_Vuonna 1881 Tampereen Sanomat uutisoi pilkallisesti J. V. Snellmanin 75-vuotisp\xc3\xa4iville osallistuneen tamperelaisen valtuuskunnan matkasta.  T\xc3\xa4m\xc3\xa4 suututti kyseiseen valtuuskuntaan kuuluneet lenn\xc3\xa4tinp\xc3\xa4\xc3\xa4llikk\xc3\xb6 F. V. Jalanderin ja tehtailija Anton Vuorisen niin, ett\xc3\xa4 he alkoivat puuhata uutta kilpailevaa lehte\xc3\xa4 Tampereelle. T\xc3\xa4m\xc3\xa4n uuden lehden, Aamulehden, n\xc3\xa4ytenumero ilmestyikin jo joulukuussa 1881. Tampereen Sanomat ilmestyi aina elokuuhun 1900 saakka, jolloin lehti jouduttiin talousvaikeuksien vuoksi lopettamaan. Lehti alkoi kuitenkin ilmesty\xc3\xa4 uudelleen syyskuusta 1905 alkaen._NEWLINE_Suomen sis\xc3\xa4llissodan aikana Tampereen Sanomien kirjapaino tuhoutui Tampereen taistelun aikana valkoisten tykkitulessa ja lehden ilmestyminen keskeytyi. Vuoden 1918 aikana Tampereen Sanomia painettiin viel\xc3\xa4 jonkin aikaa takavarikoidussa Kansan Lehden kirjapainossa. Lehti alkoi ilmesty\xc3\xa4 uudelleen 1920 Maaseudun Sanomien nimell\xc3\xa4, mutta muutti sitten nimens\xc3\xa4 takaisin entiseen muotoon vuonna 1925._NEWLINE_ _NEWLINE_Joulukuussa 1866 painettiin yksi Tampereen Sanomien numero ensimm\xc3\xa4isen\xc3\xa4 Suomessa puumassasta valmistetulle paperille perinteisen lumpuista valmistetun paperin asemesta. Puumassapaperi oli valmistettu Knut Fredrik Idestamin samana vuonna Tammerkosken alaputouksen luo perustamassa puulumpputehtaassa._NEWLINE_ _NEWLINE_Tampereen Sanomien ilmestyminen p\xc3\xa4\xc3\xa4ttyi lopullisesti 30. marraskuuta 1939 kun kaikki lehden kolme toimittajaa l\xc3\xa4htiv\xc3\xa4t talvisotaan.'